La Fundació Francisco Franco ha enviat una carta adreçada al president del govern espanyol, Pedro Sánchez, on l'adverteix que es reserva el dret a emprendre "accions civils i penals" si el Consell de Ministres aprova divendres el decret llei per exhumar les restes del dictador del Valle de los Caídos. La carta està signada pel vicepresident primer de la fundació, José Cristóbal Martínez-Bordiu Franco, net del dictador. La família de Franaco s'oposa frontalment a treure les restes de Franco del Valle de los Caídos. A la carta, adverteixen que l'acord del Consell de Ministres seria contrari a la Constitució ja que un decret llei s'ha d'aplicar per a casos "urgents i d'extraordinària necessitat". Per això, creuen que el govern de Pedro Sánchez podria incórrer en un delicte de prevaricació administrativa i d'usurpació de funcions. A la carta, els llença aquestes advertències i diu que els posa en coneixement de la situació "per si els ha passat inadvertit".  A la carta, a més, la Fundació Francisco Franco defensa que el dictador està enterrat "en un lloc sagrat" (la basílica del Valle de los Caídos) i que exhumar-lo amb l'oposició de la família suposaria una "profanació de sepultura ubicada en lloc de culte", inviolable segons el tractat internacional de la Santa Seu de 1979.     En tot moment, es refereixen a Franco com a "cap de l'estat espanyol" i li donen tractament de "don".

Summary: La Fundació Francisco Franco envia una carta a Sánchez i l'avisa que emprendrà accions legals si exhumen el dictador


La ciutat de Sabadell compta, d'es d'aquest dilluns, amb diversos cartells que indiquen que aquesta localitat és un "municipi de la república catalana". Es tracta d'una acció que han dut a terme els membres del Comitè de Defensa de la República (CDR) en aquesta població i que ha tingut lloc a les entrades a la ciutat per la zona de la C-58, per l'Aeroport de Sabadell, per Castellar del Vallès, per Santa Perpètua de Mogoda, per la carretera de Matadepera i per la del santuari de la Salud. Aquesta iniciativa segueix la que ja es va fer en poblacions del Maresme a mitjan de febrer i que es va estendre a la Catalunya central aquest cap de setmana. L'objectiu, segons els seus impulsors, és "materialitzar el sentiment predominant" en aquestes poblacions i exigir que s'implementi la República.

Summary: Instal·len cartells de "municipi de la república catalana" a Sabadell


El vicesecretari general del PSPV-PSOE i síndic a les Corts Valencianes, Manuel Mata, ha dit aquest divendres que l'auto judicial sobre el presumpte finançament irregular de la campanya del 2007 del seu partit "diu que no hi ha trama, que no hi ha finançament il·legal del PSPV i que no hi ha diner negre ". Mata ha comparegut acompanyat del secretari d'Organització, José Muñoz i la responsable de l'Àrea Jurídica del partit, Ana Barceló després que s'hagi fet públic a través d'alguns mitjans de comunicació l'auto judicial que trasllada la instrucció sobre presumptes fets a diversos jutjats. El dirigent socialista ha remarcat que l'auto assenyala que es pot afirmar la connexió dels fets indiciàriament il·lícits amb el partit judicial de València i que, per tant, "el PSPV d'aquella època no té cap relació ni connexió amb uns fets indiciàriament delictius". Amb tot, ha afegit que "tenint en compte la data en què es van desenvolupar els fets i la regulació legal que existia sobre el finançament il·legal en aquells anys aquests fets estan prescrits". Tant Mata com la responsable de l'Àrea Jurídica del partit ,Ana Barceló, han detallat que en l'auto s'apunta que "en la informació fiscal resulta rellevant la relació existent entre Crespo Gomar i el PSOE, si es té en compte que l'any 2007 figuraven ingressos procedents d'aquesta formació política" . Concretament, cita 79.663 euros el 2007 i 325.094 euros el 2008, xifra que, segons ha explicat Barceló coincideix amb els comptes que consten en el partit, amb factures de 2007 i 2008 que estan pagades a Crespo Gomar com també ha confirmat l'Agència Tributària.   "Nosaltres donarem compte de tot el que tenim i de tot el que sabem i no ens tremolarà el pols de prendre decisions contra qui hagi actuat irregularment en el cas que així hagi estat" ha assenyalat Mata, alhora que ha recordat que, amb tot, "a dia d'avui ni la direcció del partit actual ni ningú pot assenyalar amb nom i cognom ningú que hagi actuat irregularment".   Així mateix ha recordat que fins avui el PSPV-PSOE "no ha sabut de què s'estava parlant, ja que en cap cas el PSPV ha estat requerit per cap jutjat, ni ha participat en la investigació judicial", però, com ha apuntat "continuarem treballant en la comissió de supervisió interna i a respectar el compromís que tenim amb Podem per facilitar-li tota la informació ".

Summary: El PSPV-PSOE defensa que l'auto judicial sobre el seu presumpte finançament irregular demostra que "no hi ha trama"


L'Ajuntament de Santa Coloma de Farners ha començat a reduir el consum d'aigua procedent de la xarxa pública, perquè la situació meteorològica actual (calor i manca de pluges) provoca que les reserves dels pous hagin disminuït molt. De fet, segons els serveis tècnic de Medi Ambient i Salut del consistori, s'està arribant a "uns nivells alarmants". L'Ajuntament aplica les restriccions amb el reg de jardins i la neteja de carrers, fent servir només l'aigua que és indispensable. L'alcalde, Joan Martí, demana la col·laboració dels ciutadans. "Sempre és recomanable fer un ús responsable del consum d'aigua però ara, veient les circumstàncies, en tenim necessitat", afegeix Martí. La sequera i la falta de previsió de pluges a curt termini ha provocat que s'hagin d'aplicar mesures per reduir l'ús d'aigua procedents de la xarxa pública. L'Ajuntament de Santa Coloma de Farners ha començat a disminuir la quantitat d'aigua apta per al consum humà que s'utilitza en la neteja de carrers. Només es fa servir la que és imprescindible per motius higiènics i sanitaris. També es redueix considerablement la del reg dels jardins públics.   L'Ajuntament demana la col·laboració de tots els colomencs perquè es responsabilitzin del seu propi consum d'aigua i que en redueixin al màxim l'ús per a piscines i jardineria. Des del consistori s'han donat consells i recomanacions als ciutadans per fomentar l'estalvi. Per exemple, no banyar-se sinó dutxar-se, posar rentadores i rentavaixelles només quan estiguin ben plens, col·locar una ampolla de plàstic dins la cisterna del vàter per reduir el consum d'aigua a la meitat o regar les flors a primera hora del matí o al vespre (per evitar l'evaporació de l'aigua).

Summary: Santa Coloma de Farners redueix el consum d'aigua perquè les reserves als pous d'abastament estan a "nivells alarmants"


Maria Eugènia Gay ha estat proclamada aquest dijous nova degana del Col·legi de l’Advocacia de Barcelona, en un acte celebrat a la Sala d'Actes de la seu de l'ens. Gay pren el relleu d’Oriol Rusca, que ha exercit el càrrec des del juliol del 2013. Gay encapçala la nova junta de govern de l’ICAB, que per primera vegada es renova totalment i que estarà formada per Jordi Pina com a vicedegà, Jesús Sánchez com a secretari i tretze diputats, Olga Arderiu, Josep M. Balcells, Joaquim de Miquel, Carlos Echavarri, Susana Ferrer, Núria Flaquer, Alejandro Fuentes-Lojo, Emma Gumbert, Frederic Munné, Yvonne Pavía , Rodolfo Tesone, M. Carmen Valenzuela i Cristina Vallejo. La degana ha destacat en el seu discurs els moments polítics i socials "controvertits" que viu el país, i ha afirmat que a l'advocacia li pertoca reclamar respecte "per l’Estat de dret i la Democràcia”. També s'ha referit al torn d’ofici per afirmar que s'aconseguirà la "dignificació" d'aquesta branca de l'advocacia. "Aconseguirem que la justícia gratuïta sigui el motor que generi el batec del cor de la justícia”, ha dit Gay. Pel que fa a les línies programàtiques del seu mandat ha explicat que es reivindicarà "amb fermesa" la "necessitat de ser escoltats" en el procés de formulació de les lleis que afecten la professió, perquè sense la participació de l'advocacia "no es pot garantir una legislació adequada a la realitat social" que "resulti útil per a tothom i adequada per a la defensa dels drets”.

Summary: Maria Eugènia Gay pren possessió com a nova degana del Col·legi de l’Advocacia de Barcelona


Els incendis són uns dels principals factors que provoquen l'erosió o pèrdua de sòl juntament amb d'altres com el vent i l'activitat agrícola. Un estudi liderat per una investigadora del Centre de Ciència i Tecnologia Forestal de Catalunya (CTFC) i d'altres internacionals, conclou que aquesta pèrdua és molt més alta si coincideix amb incendis i pluges intenses, una situació que "augmentarà en un futur" tenint en compte el canvi climàtic. L'article també proposa dues línies d'acció per minimitzar aquesta problemàtica, com és una ordenació forestal que redueixi el risc d'incendi i actuacions ràpides després d'un foc  amb barreres d'erosió o plantacions.  L'estudi constata que un incendi forestal comporta de mitjana entre un 12% i un 16% de pèrdua de sòl a Catalunya però que, si coincideix amb anys d'incendis greus, ocasiona fins a un 90% d'erosió. A més a més i tenint en compte les projeccions de futur realitzades en l’estudi, la xifra passa a ser d'un 150% si en un mateix any coincideixen incendis amb pluja d'alta intensitat. Una situació que, en un context de canvi climàtic, "augmentarà en un futur".  L’article proposa centrar esforços en dues línies d’acció per minimitzar les pèrdues de sòl en un futur. Per una banda, assenyala la necessitat d'una ordenació forestal centrada en reduir el perill d’incendi i, per l’altra, intervenir de manera ràpida desprès d’un incendi i abans de la temporada de pluges mitjançant la realització de barreres d’erosió o bé amb plantacions. Aquests tractaments són eficaços però també costosos i per això el seu ús és "limitat".  D'altra banda, recorden que el 73% del territori forestal a Catalunya és privat i que sovint es fan tales post-incendi que "poden contribuir a augmentar el risc d’erosió i de degradació del sòl". Segons l'estudi, en cas que no hi hagin mesures actives per poder controlar l’erosió, seria convenient fer "bones pràctiques de gestió post incendi en aquelles zones on el sòl presenti més risc per tal de minimitzar-ne les pèrdues i al mateix temps proporcionar beneficis addicionals per a la recuperació de l’ecosistema". Un model complex amb diferents factors de canvi Les projeccions s’han realitzat amb el model matemàtic Medfire, desenvolupat pel mateix grup de recerca que encapçala l’estudi, i que ha permès als investigadors simular la pèrdua total anual de sòl a Catalunya des del 2011 fins al 2050 sota 6 marcs de futur diferents. S'ha aconseguit amb la combinació de diferents escenaris de canvi climàtic amb diferents polítiques de control d’incendis. Fins ara, les projeccions futures de la condició dels ecosistemes i la dinàmica del paisatge que incorporen l'efecte dels esdeveniments extrems associats al canvi climàtic són "rars". En aquest cas, es mostra un model que considera diferents processos ecològics com el creixement i la dinàmica de la vegetació, i per tant és capaç d’avaluar la pèrdua de sòl a causa d'episodis de pluja intensa en els espais de temps que el sòl queda nu i exposat desprès dels incendis. D’aquesta manera, es pot utilitzar per fer prediccions futures de canvis en paisatge forestal i les seves conseqüències en els serveis ecosistèmics associats, d'una manera "més realista i tenint en compte la incertesa de diferents escenaris de canvi futur". L'estudi està encapçalat per Alejandra Morán-Ordóñez, investigadora del Centre de Ciència i Tecnologia Forestal de Catalunya (CTFC) a la unitat mixta de recerca InForest (CTFC-CREAF). També ha comptat amb investigadors de França, Alemanya i Canadà i s'ha publicat a la revista científica 'Land Degradation and Development'.

Summary: Un estudi alerta que els incendis i les pluges intenses augmenten el risc d'erosió del sòl en boscos mediterranis


Catalunya té actualment 806 llibreries, el que representa una ràtio de 10,5 establiments per cada 100.000 habitants, segons indica el primer Mapa de Llibreries de Catalunya fet públic aquest dijous. L’índex és dels més elevats d’Europa, a l’espera que s’actualitzin les xifres a nivell continental, que són del 2012. El Mapa de Llibreries constata la importància de la llibreria independent a Catalunya, amb 495 establiments (un 61,4% del total), molt per davant de les grans cadenes (7,3%) i la venda en grans superfícies (8,1%). Per territoris, l’estudi detecta el pes específic de Barcelona (594 locals) i que Tarragona té la ràtio més baixa de llibreries per habitant. D’altra banda, el departament de Cultura i el Gremi de Llibreters han estrenat el segell de qualitat ‘Llibreria de Referència’ -que reconeix l’excel·lència i el servei al client dels locals- entregant el primer a Laie de Barcelona.

Summary: Un 61% de les 806 llibreries que hi ha a Catalunya són independents


El Ministeri de Política Territorial i Funció Pública i el Consell General de l'Advocacia Espanyola han signat un conveni per habilitar els advocats per a la presentació electrònica de documents en representació de terceres persones, per tal d'afavorir el compliment d'obligacions i l'exercici de drets administratius per part dels ciutadans davant les delegacions del govern espanyol. El conveni, signat pel secretari d'Estat de Política Territorial i Funció Pública, Francisco Hernández Spínola, i la presidenta del Consell General de l'Advocacia, Victoria Ortega, permet als col·legiats tramitar la documentació d'estrangeria que es realitza a través de les oficines d'estrangeria en nom dels seus representats i de forma telemàtica. Els advocats integrats en el Consell de l'Advocacia, per tant, queden habilitats per a la presentació de les sol·licituds inicials d'estrangeria, per exemple "arrelament", per mitjans electrònics, habilitació que permet substituir la presentació personal per part de l'interessat per la presentació de l'expedient i la documentació per via electrònica mitjançant representant. Aquest conveni evitarà en un futur desplaçaments i llargues esperes de ciutadans estrangers a les oficines de l'Administració General de l'Estat en delegacions i subdelegacions del govern i, al mateix temps, representa una nova ajuda per a facilitar els tràmits als ciutadans estrangers, durant aquest període amb limitacions en els desplaçaments i l'atenció personalitzada.

Summary: Els advocats podran presentar telemàticament la documentació dels seus clients a les oficines d'estrangeria


L'anomenat 'estafador de l'amor', Albert Cavallé, ha negat aquest dimecres haver estafat 2.500 euros a una jove a la que va conèixer en una web de cites. Segons la víctima, el noi s'hauria fet passar per un inversor de borsa i li va demanar diners en metàl·lic per a invertir-los i retornar-li amb importants interessos en quatre dies. No obstant, no li va tornar mai els diners, però ell ha explicat que no es va fer passar per 'broker', que els diners prestats eren 1.090 euros i que a canvi ell li va entregar un anell. Aquest és, com a mínim, el tercer judici contra Cavallé per fets similars, tot i que ja ha estat absolt en dues ocasions. L'home ha explicat que va conèixer la noia a través de l'aplicació 'Badoo' el març del 2016 i van quedar uns set cops, primer com a amics i després com a amants, ja que Cavallé tenia parella. Segons ell, mai es va presentar com a 'broker' financer, sinó que li va dir que no treballava. Ha admès que li va demanar diners, uns 1.090 euros, però a canvi li va oferir signar un contracte privat, tot i que finalment li va lliurar un anell. Els diners els volia per necessitats seves, no pas per invertir, ha assegurat. L'advocat defensor ha intentat impugnar els suposats missatges escrits i d'àudio que l'acusat hauria enviat a la víctima, perquè no han estat autentificats per cap notari, però la magistrada ha dit que els valorarà en la sentència. Igualment, també ha explicat que la denúncia de la víctima va arribar molts mesos més tard dels fets, i ha recordat que l'advocat de l'acusació particular és el mateix que el de l'exparella de Cavallé, que l'hauria denunciat per també haver-la suposadament estafat. Segons el lletrat, l'exparella actua per despit perquè Cavallé la va enganyar amb la víctima d'aquest judici, però no hi veu cap estafa penal.

Summary: L''estafador de l'amor' nega haver-se quedat 2.500 euros d'una altra víctima fent-se passar per inversor de borsa


El 96,4% de la fusta que aquest divendres s'ha posat a la venda durant la subhasta de fusta de boscos públics que s'ha fet a Bagà i que des de fa cinc anys s'organitza des de la Generalitat i els ajuntaments propietaris ha estat comprada. En total, la xifra representa més de 73.130 tones, però des del sector es veu insuficient. Així ho ha explicat el president de l'Associació de rematants i serradors de Catalunya, Jordi Jané, qui ha reclamat que la Generalitat posi a la venda més fusta, ja que actualment només s'està traient a subhasta al voltant del 10% de la que creix als boscos públics. De la seva banda, la consellera, Teresa Jordà, ha assenyalat que el seu departament impulsarà un pla estratègic sobre el sector forestal que també vol incorporar la opinió de totes les parts.

Summary: El sector vol que la Generalitat posi a la venda més fusta provinent dels boscos públics perquè el 10% "no és suficient"


Les despulles de Francisco Franco han entrat al cementiri de Mingorrubio a les 14.41 hores per ser enterrades de nou. Després d'assegurar la integrat del fèretre, que és l'original per desig de la família, han extret el taüt de l'helicòpter i l'han introduït en un vehicle fúnebre, que l'ha portat fins al cementiri. Els familiars, que han arribat després de l'helicòpter, l'esperaven ja a l'interior. Mig miler de persones es concentren a prop del cementiri en contra de l'exhumació, cridant consignes a favor de la dictadura i de Franco. Al panteó de Mingorrubio hi seran els familiars i el prior del Valle de los Caídos, que oficiarà una missa amb un altre sacerdot, el fill del colpista Antonio Tejero. La cerimònia serà estrictament privada.  Ja a Mingorrubio, els familiars podran col·locar al fèretre els símbols, les banderes i els elements que considerin oportuns. L'executiu havia proposat a la família la cessió del panteó  perquè deixi de ser patrimoni de l'Estat, però la família ho ha rebutjat. El panteó està tancat i no hi pot accedir el públic en general. Fonts de Moncloa han explicat que no s'ha permès l'entrada de la bandera preconstitucional a la basílica del Valle de los Caídos. L'han hagut de deixar a l'entrada i els agents de l'autoritat l'han guardat en un dels cotxes que traslladava la família. El fèretre ha sortit cobert amb un estàndard amb la creu de Sant Ferran, ensenya familiar, i també una corona de llorer amb llaços amb els colors de la bandera d'Espanya.

Summary: Les despulles de Franco entren al cementiri de Mingorrubio per ser enterrades de nou


Afecten diversos trams de la A-2, la N-II i la N-156 ACN Madrid.-El consell de ministres ha autoritzat aquest divendres la signatura de contractes de prestació de serveis de manteniment i millora de les carreteres per valor de 17,05 milions d'euros a la demarcació de Girona. Segons ha explicat la vicepresidenta del govern espanyol en funcions, Soraya Sáenz de Santamaría, són per a la conservació de la A-2 entre els quilòmetre 695,5 (Sils) al 709 (enllaç amb Fornells de la Selva); la carretera N-II des del quilòmetre 686,4 (límit de la demarcació amb Barcelona) al 695,5, i des del quilòmetre 709 al 779,7 (frontera amb França), i la carretera N-156 d'accés a l'aeroport de Girona i diversos trams de l'antiga N-IIA.

Summary: L'Estat destina 17,05 milions d'euros a la conservació i manteniment de carreteres de la demarcació de Girona


El Govern ha acordat aquest dimarts modificar la marca de la Institució de les Lletres Catalanes (ILC). L'objectiu, segons s'indica des de l'executiu, és actualitzar i adaptar la seva imatge corporativa a les noves condicions i formes comunicatives establertes pel Pla d’Identificació Visual de la Generalitat de Catalunya. La modificació garanteix els mateixos criteris gràfics que la resta de marques que identifiquen altres serveis del Departament de Cultura. A més, aglutina tots els conceptes, programes i actuacions englobats dins el paraigua d’aquesta institució i la posiciona en totes les actuacions que es desenvolupen en col·laboració amb agents externs a l’Administració de la Generalitat. La ILC és una entitat autònoma del Departament de Cultura creada per llei del Parlament de Catalunya l’any 1987. El seu antecedent històric va ser l’organisme homònim creat el 1937, en plena Guerra Civil, pels escriptors catalans fidels a la República. Té com a objectius principals promoure la literatura i fomentar la lectura en general; protegir i difondre el patrimoni literari català; impulsar el reconeixement social de les lletres catalanes i donar la màxima projecció pública als escriptors catalans, i donar suport als escriptors en llengua catalana i a les associacions del sector.

Summary: El Govern acorda modificar la marca de la Institució de les Lletres Catalanes


Mas escull un successor de la seva confiança i remarca que l'actual alcalde de Girona "té molt clar el projecte" ACN Barcelona.-Junts pel Sí i la CUP han arribat finalment a un acord per desencallar la investidura que passa perquè Carles Puigdemont, alcalde de Girona i president de l'AMI, sigui el candidat a la Presidència de la Generalitat, mentre que Artur Mas fa un pas enrere i queda fora del Govern, segons han confirmat a l'ACN fonts coneixedores del pacte. L'acord arriba en l'últim minut i in extremis després de tres mesos de negociacions. La investidura serà aquest diumenge, just al límit per evitar unes noves eleccions anticipades. En roda de premsa posterior, l'encara president en funcions ha explicat que l'acord preveu que ell proposi el candidat, en aquest cas Puigdemont, una persona de la seva confiança i que "té molt clar el projecte". Mas ha remarcat que Puigdemont és una persona vinculada a CDC i al municipalisme. Un alcalde "actiu" que ho està fent "molt bé" i que té experiència de gestió. "Sap què vol dir l'administració i també sap què vol dir el contacte proper amb la gent. I té molt clar el projecte, que Catalunya és un subjecte polític, que té dret a decidir el seu futur i que ens hem de plantejar com a objectiu tenir un estat propi", ha afegit. En aquest sentit, ha dit que té "plena confiança" que quan Puigdemont sigui president, exercirà la seva condició "de manera altament eficaç i positiva". Pel que fa a la resta del Govern, on Mas no hi serà, ha indicat que tot queda tal i com s'havia pactat prèviament, és a dir, amb tres macroàrees comandades per Oriol Junqueras, Raül Romeva i Neus Munté. Junqueras serà vicepresident i conseller d'Economia; Romeva serà el president de la comissió de govern d'Afers Institucionals i Exteriors, i Munté s'ocuparia de la de l'Estat del Benestar.

Summary: JxSí i la CUP acorden que Puigdemont sigui president de la Generalitat i Mas queda fora del Govern


Uns brètols han tornat a malmetre sis dels tòtems dedicats als consellers destituïts i als 'Jordis' que hi havia a l'estació de tren de Camallera i a la carretera de Vilaür (Alt Empordà). Es tracta de la tercera bretolada que pateixen aquestes estructures que van elaborar fa uns mesos veïns de Lladó per denunciar la situació dels presos i evitar que la situació "s'oblidi". Quatre d'ells, els dedicats a Oriol Junqueras, Joaquim Forn, Jordi Sànchez i Jordi Cuixart, s'han traslladat recentment a la plaça Independència de Girona. A Celrà, l'alcalde, Dani Cornella, també ha denunciat a través de les xarxes socials que un grup de persones s'han dedicat aquesta nit passada a retirar llaços grocs, pancartes i murals que hi havia en una part del municipi per reclamar la llibertat dels "presos polítics".  Nova bretolada a sis dels deu tòtems elaborats amb palets i dedicats als consellers destituïts i als 'Jordis'. Quatre d'aquestes estructures estaven situades a l'estació de tren de Camallera i dues més a la carretera de Vilaür. Segons han explicat des de l'ANC de la zona, dissabte a la tarda membres de l'entitat enxampar in fraganti al jove que s'havia dedicat a arrossegar-les, pintar-les i havia arrencat les lones amb les seves cares. La intenció és ara intentar restituir-les. Les altres quatre dedicades a Oriol Junqueras, Joaquim Forns, Jordi Sànchez i Jordi Cuixart s'han traslladat –en el marc de la iniciativa itinerant- a la plaça Independència de Girona.  A Celrà, l'alcalde, Dani Cornellà, ha denunciat a través de Twitter que aquesta nit un col·lectiu s'ha dedicat a treure llaços gros, murals i pancartes per reclamar la llibertat dels "presos polítics" que hi havia instal·lats en una zona del municipi.  Cornellà assegura que es tracta de persones de fora de les comarques gironines que es dediquen a aquest tipus d'accions i que, de fet, se n'han fet ressò a través d'un compte a la xarxa social amb el nom de 'Libera Girona', on reivindiquen que han "alliberat" amb "orgull i satisfacció" els carrers del municipi, que no passaran cap factura al consistori i que, a partir d'ara, "els seus veïns podran gaudir d'un paisatge net i pur". Cornellà ja ha avançat que des del CDR han anunciat que reposaran el material malmès.

Summary: Tornen a malmetre els tòtems dedicats als consellers destituïts i als 'Jordis' de Camallera i Vilaür


El Parlament ha rebutjat la construcció de la subestació d'Isona i de la línia aèria d'energia elèctrica de doble circuit de 400KV. La proposta de resolució, votada a la Comissió d'Empresa i Coneixement, ha estat aprovada amb els vots de JxCat, ERC, CatECP i CUP, els vots en contra de Cs i PP i l'abstenció del PSC-Units. Amb el text, la cambra catalana sol·licita al Govern que demani a l'executiu espanyol a prendre les mesures oportunes perquè es torni a avaluar amb detall l'autorització administrativa i d'utilitat pública de la subestació d'Isona i la de doble circuit de 400KV. El Parlament també manifesta la seva oposició al projecte de la MAT del Pallars i s'oposa a la construcció de totes aquelles instal·lacions, com la subestació de Figuerola d'Orcau, a Isona, que permetin ara o en un futur la construcció d'aquesta xarxa elèctrica.

Summary: El Parlament rebutja la construcció de la subestació d'Isona i de la línia aèria d'energia elèctrica de doble circuit


Els quatre turistes espanyols que han mort aquest dissabte en un accident de trànsit a l'Índia eren padrins de la Fundació Vicenç Ferrer que havien viatjat a aquest país per visitar diversos projectes de l'entitat. Segons ha explicat Jordi Folgado, director general de la Fundació, es tracta de persones "molt properes" i que portaven vinculades a l'ens feina quatre o cinc anys. En una atenció als mitjans de comunicació, Folgado s'ha mostrat molt afectat amb "una tragèdia" que ha afectat a "persones que dediquen les seves energies a ajudar a fer un món millor". Al minibús sinistrat també hi viatjaven onze espanyols més. Set d'aquests han resultat ferits de diversa gravetat i el conductor d'origen indi que anava amb el grup també ha perdut la vida.  Folgado ha lamentat els fets i ha assegurat que els membres de la Fundació senten "un dolor extraordinari perquè es tracta de persones que fa anys que col·laboraven amb l'entitat i que havien anat viatjant a la Índia per veure el projecte, els nens apadrinats i com és real que la pobresa extrema té solució".  Ha explicat que eren membres d'un grup que procedeix d'Andalusia, que venia de Ronda i Granada i amb el qual els responsables de la Fundació hi tenien una molt bona relació. "Feia anys que venien i quan nosaltres anem a Andalusia fins hi tot dormim a casa seva", ha recordat.  Ha explicat que l'entitat ha enviat ambulàncies i personal mèdic fins el lloc dels fets i que posarà tots els mitjans que estan al seu abast per facilitar que els familiars de les víctimes puguin viatjar a l'Índia el més aviat possible.  Visitaven els projectes de la Fundació En aquesta línia ha explicat que les víctimes havien passat uns dies a la seu de la Fundació i que tot just aquest divendres havien començat el recorregut per anar a visitar diversos projectes, entre ells l'hospital de missioners que el grup havia anat a visitar poc abans de l'accident.  Folgado ha explicat que cada any més de 2.500 persones visiten els projectes que l'entitat duu a terme a l'Índia i ha assegurat que mai fins ara havia passat res semblant. "Són persones que venen a veure el projecte, com evoluciona la sanitat, l'ecologia, com la gent d'aquí surt del pou de la pobresa extrema en què es troben", ha manifestat el responsable de la Fundació que ha assegurat que "són els transmissors de la feina que fa l'entitat i quan tornen a espanya contribueixen que més persones s'interessin".

Summary: Els espanyols morts en l'accident a l'Índia eren d'Andalusia i padrins de la Fundació Vicenç Ferrer


Un nen de quatre anys i el seu pare, de 29, han mort ofegats aquest dissabte a la platja de Riells de l'Escala (Alt Empordà). Segons Protecció Civil, els fets han passat poc abans de dos quarts de quatre la tarda, quan el telèfon d'emergències 112 ha rebut diverses trucades informant que hi havia un nen ofegat a la platja de Riells. El servei de socorrisme ha rescatat en estat inconscient el menor, que quan s'ha ofegat es trobava a l'aigua amb el seu pare, i l'ha portat a la sorra per practicar-li maniobres de reanimació, però finalment ha mort. La mare, que estava la platja, ha alertat que trobava a faltar el pare, que també ha mort ofegat. La família era de nacionalitat francesa. En rebre l'avís de la mare, s'ha activat un dispositiu de recerca amb una embarcació i una moto aquàtica del servei de socorrisme per localitzar el pare desaparegut. Finalment, l'helicòpter dels Mossos d'Esquadra ha trobat a les cinc de la tarda amb la càmera tèrmica el cos de l'home en una zona que fa uns tres metres de profunditat. En el dispositiu de recerca també ha participat Salvament Marítim i els Bombers de la Generalitat. Una embarcació amb personal d'emergències ha acostat l'home fins a la platja, on el Sistema d'Emergències Mèdiques (SEM) li ha practicat maniobres de reanimació cardiopulmonar, tot i que finalment ha mort. El SEM ha activat suport psicològic per atendre la dona i ha desplaçat dues ambulàncies i l’helicòpter medicalitzat. També ha anat al lloc personal del CAP de l’Escala.  La platja de Riells de l’Escala disposa de servei de vigilància i socorrisme i en el moment dels fets onejava la bandera verda. Amb les d’aquesta tarda, són 21 les persones que han mort a les platges catalanes aquest estiu.

Summary: Moren ofegats un nen de 4 anys i el seu pare en una platja de l'Escala


La tinenta d'alcaldia d'Urbanisme i Mobilitat a l'Ajuntament de Barcelona, Janet Sanz, ha celebrat aquest dimecres que l'Autoritat Metropolitana del Transport (ATM) hagi aprovat l'estudi informatiu per unir els tramvies del Baix Llobregat i del Besòs per la Diagonal. Segons Sanz, la connexió dels tramvies és una "millora substancial inqüestionable" i ha apuntat que no tindria "sentit" que no es tirés endavant. La tinenta d'alcaldia ha confiat que les obres s'iniciïn el més aviat possible, però ha assegurat que difícilment es començaran abans d'un any. Segons l'estudi aprovat per l'ATM, el projecte s'executarà en dues fases, primer de Glòries a Verdaguer i de Verdaguer a la plaça Francesc Macià.

Summary: El govern de Colau celebra l'aval de l'ATM a la unió dels tramvies perquè és una "millora substancial inqüestionable"


El primer secretari del PSC, Miquel Iceta, considera que posar en dubte tota la trajectòria de Diego Pérez de los Cobos després de ser substituït com a responsable de la Guàrdia Civil a Madrid és "un prejudici i un error". En una entrevista a TVE, Iceta ha afegit que tothom s'hauria de descarregar de prejudicis i ser més objectiu. Després de la polèmica per la destitució de Pérez de los Cobos, Iceta ha dit que manté la confiança en el ministre de l'Interior, Fernando Grande-Marlaska. "Ho està fent molt bé. Mereix el nostre suport", ha afegit. En aquest context, ha argumentat que els càrrecs de confiança no són eterns i ha defensat que el ministre té la capacitat de formar l'equip amb qui se senti més còmode.  "Una persona que porta tant temps al cos mereix també un respecte i no dir que a partir d'ara, que ha estat substituït per una altra persona, tota la seva trajectòria és posada en qüestió i tota la seva executòria és sospitosa. Això seria un prejudici i un error", ha afirmat Iceta.  En aquest sentit, ha assenyalat que els independentistes catalanes són "molt hostils" amb el paper que va jugar Pérez de los Cobos dirigint l'operatiu de l'1-O. I que ara, els independentistes diuen que ja havien avisat que el coronel no era de fiar. Davant d'aquesta situació, Iceta creu que "tothom hauria d'intentar descarregar-se de prejudicis i ser més objectius".  Pel que fa als motius de la destitució de Pérez de los Cobos, Iceta ha dit que desconeix els detalls però ha defensat que els càrrecs de confiança, com és el màxim responsable de la Guàrdia Civil a Madrid, no són eterns i poden variar. A més, ha insistit que, segons diuen els experts, les manifestacions del 8-M no van tenir incidència en la difusió de la pandèmia. Sobre el polèmic informe, ha demanat que no es generalitzi atribuint-lo a la Guàrdia Civil perquè es podria cometre una "injustícia" i ha recordat que els documents els fan persones concretes.

Summary: Iceta creu que posar en dubte tota la trajectòria de Pérez de los Cobos és "un prejudici i un error"


Els Mossos d'Esquadra van detenir el dissabte passat a Lleida un home de 37 anys, de nacionalitat búlgara, com a presumpte autor de quatre delictes de robatori amb força. La policia catalana va obrir una investigació fa un mes, després de detectar una sèrie d'assalts a l'interior de domicilis amb el mateix modus operandi, el qual consistia en accedir a les finestres o els balcons dels habitatges que tenien les portes obertes pujant per les canonades o els cables de llum de la façana. Una patrulla el va localitzar dissabte a les quatre de la matinada i el va aturar. Mentre els agents feien comprovacions, van rebre l'avís que un individu, amb la mateixa descripció del sospitós, havia entrat en un domicili, amb la qual cosa el van arrestar. El detingut, que té antecedents, va passar dilluns a disposició judicial i va ingressar a la presó. La detenció és el resultat d’un dispositiu preventiu de seguretat ciutadana, conformat per diversos efectius de paisà i uniformats situats als barris de la Bordeta, Magraners i Pardinyes de Lleida. De la investigació policial, oberta fa un mes, s'ha pogut constatar com l'home, de nacionalitat búlgara i veí de Lleida, aprofitava que la gent dormia per sostreure diners i telèfons mòbils, entre altres objectes, de l'interior dels seus habitatges, als quals accedia pujant per les canonades o els cables de llum de la façana fins arribar als balcons que tenien les portes obertes. Una patrulla va detectar al presumpte autor dels robatoris en actitud sospitosa la matinada del dissabte passat al carrer Castelldans del barri de la Bordeta. L’individu, que anava vestit amb roba fosca, mirava constantment enrere com si estigués fugint. Per aquest motiu, els mossos van aturar-lo al carrer Ignasi Bastús i, mentre feien comprovacions, van rebre l’avís que un individu, amb la mateixa descripció del sospitós, havia comès un robatori amb força dins un domicili.  L’identificat va quedar detingut per la seva presumpta implicació amb aquests fets i, un cop en dependències policials, els investigadors van trobar indicis que relacionaven el detingut amb altres tres robatoris amb força a l’interior de domicilis, perpetrats els dies 11 i 29 de setembre, al barris de la Bordeta, Magraners i Pardinyes de Lleida. De fet, ja tenia antecedents per robatoris en pisos aprofitant els elements de la façana per escalar al primer pis i accedir per balcons o finestres obertes. La investigació continua oberta i no es descarta que l'arrestat estigui implicat en altres robatoris. El detingut va passar dilluns a disposició del jutjat d'instrucció en funcions de guàrdia de Lleida, el qual va ordenar el seu ingrés provisional a presó.

Summary: Ingressa a presó un home de 37 anys per cometre quatre robatoris amb força en domicilis de la ciutat de Lleida


Olot posarà més barreres als carrers i principals accessos del nucli antic d'Olot per evitar el pas de vehicles a aquesta cèntrica zona durant les Festes del Tura que se celebraran del 6 al 10 de setembre. Concretament, es posaran més barreres i blocs de ciment New Jersey alhora que bona part de pilones que ja hi ha quedaran bloquejades durant la major part dels dies. La mesura ja es va implantar durant la festa major de l'any passat, que cada any aplega milers de persones, però enguany s'ha decidit incrementar per "protegir millor" la zona. Des de la Policia Municipal com els Mossos d'Esquadra s'ha remarcat que el nivell d'alerta terrorista és el mateix que fa un any però que els atemptats de Barcelona i Cambrils els han portat a reforçar alguns punts. Una altra novetat és que la policia farà controls aleatoris de motxilles per requisar les ampolles d'alcohol que puguin dur menors sense comportar cap sanció i detectar objectes, com ara ganivets, o drogues. Des de l'Ajuntament han subratllat que en els últims anys s'ha reduït l'incivisme i els incidents durant aquestes festes i que confien que enguany encara vagi millor. Aquestes mesures s'han acordat durant la taula de coordinació de les Festes del Tura que cada any es reuneix unes setmanes abans per planificar els dispositius amb la participació dels cossos d'emergències, Policia Municipal i Mossos d'Esquadra. Aquest dijous s'ha fet l'última trobada dels diferents representants per tancar els últims serrells quan falten pocs dies perquè comenci la Festa Major. En línies generals es manté el model d'anys anteriors perquè s'ha demostrat que és efectiu. Tan el regidor de Festes, Pep Berga, com els responsables de Mossos i Policia Municipal han coincidit a dir que el nivell d'incivisme i els incidents, com ara robatoris, baralles o atencions mèdiques s'han reduït. Ara bé, també han admès que els atemptats de Barcelona i Cambrils els han portat a reforçar alguns punts per "protegir millor" el casc antic amb més barreres de seguretat i pilones. Segons el cap de Mossos de la Garrotxa, Blai Ortiz, "allò que es creia que era molt poc probable, ara s'ha demostrat malauradament que podia passar" i per això s'ha acordat reforçar la seguretat als principals accessos i carrers d'aquesta zona i molt especialment en aquells punts on hi ha les principals aglomeracions. Si bé no han donat xifres del nombre d'efectius, el que sí que han confirmat és que enguany  hi haurà dues dotacions de l'Àrea Regional de Recursos Operatius (ARRO) dels Mossos, i es mantindrà la presència de policia de paisà. També es faran més controls d'alcoholèmia a les principals entrades de la ciutat.  Controls de motxilles Una altra de les novetats d'enguany és que la policia farà controls aleatoris de motxilles per evitar el consum d'alcohol de menors, un tema que preocupa especialment des de fa anys i que s'està treballant-. El cap de la Policia Municipal de la ciutat, Ignasi López, ha detallat que o bé es requisaran les ampolles o es buidaran per evitar el seu consum però en cap cas hi haurà sancions. Aquesta mesura també els permetrà detectar drogues o possibles objectes punxants, com ara ganivets.  El principal objectiu del dispositiu, segons Ortiz, és que la gent pugui gaudir de les festes amb unes garanties de seguretat i al mateix temps que les forces de seguretat puguin actuar "el més ràpid possible davant un possible incident".  Enguany també s'ha decidit modificar el recorregut de la Turinada (una cercavila pel centre molt concorreguda) per motius de seguretat. Es manté la plaça del Carme com a punt de sortida però continuarà per la ronda Sant Bernat, el carrer Esgleiers, plaça d’Esteve Ferrer i Plaça del Mig. D'aquesta manera, el recorregut queda més acotat en una mateixa zona.

Summary: Olot posarà més barreres al nucli antic durant les Festes del Tura i s'inspeccionaran motxilles de visitants


Un dispositiu policial format per la Guàrdia Urbana de Figueres, Mossos d'Esquadra i Guàrdia Civil ha detectat 34 habitatges amb la llum punxada al barri de Sant Joan de Figueres. En total, s'han revisat 549 domicilis, entre els que també s'han detectat set irregularitats administratives, a més de les 34 penals. Les inspeccions s'han fet durant el matí d'aquest divendres i ha estat un dels controls que periòdicament realitza la policia en aquest barri de la zona oest de Figueres. A més, també s'ha dut a terme un operatiu de neteja en i s'han retirat tres camions de grans dimensions amb trastos diversos, com per exemple matalassos, rodes o fustes. Aquesta vegada no s'ha trobat cap plantació de marihuana, com sí ha passat altres cops.

Summary: Un dispositiu policial al barri de Sant Joan de Figueres detecta 34 habitatges amb la llum punxada


La sala social del Tribunal Superior de Justícia de Catalunya ha requerit al Departament d'Interior de la Generalitat que no reincorpori al servei cap membre dels Mossos d'Esquadra que hagi estat o estigui en aïllament preventiu per simptomatologia de covid-19 mentre no obtingui un resultat negatiu en el test de la malaltia. El requeriment, que es fa a petició del sindicat de Mossos Uspac, es fa extensiu als agents confinats per haver estat en contacte o exposició amb persones que hagin donat positiu. El TSJC subratlla que el test s'ha de prioritzar als agents que hagin acabat l'aïllament. A banda, també requereix a Interior que adopti les mesures necessàries per fer els tests al domicili dels funcionaris per evitar trencar el confinament. Cal recordar que a principi d'abril el TSJC ja requeria a Interior, igualment a instàncies d'Uspac, que l'informés en 48 hores si s'estava reincorporant al servei agents dels Mossos en confinament sense el test negatiu PCR, i per quin motiu en cas que passés També demanava quin era l'òrgan administratiu i els funcionaris que havien de responsabilitzar-se de fer les actuacions acordades pel tribunal, com ara dotar els Mossos de material de protecció i tests per als agents que hagin tingut contacte amb un positiu.

Summary: El TSJC requereix a Interior que no reincorpori mossos confinats al servei si no donen negatiu al test de covid-19


El president assegura que podria haver incorregut en delictes de calúmnies, prevaricació i obstrucció a la justícia ACN Barcelona.-El president de la Generalitat, Quim Torra, ha interposat aquest dijous una denúncia davant la Fiscalia contra la secretària d'Estat d'España Global, Irene Lozano, pel document que va crear i distribuir aquest organisme intentant desmuntar l'argumentari del Govern respecte del procés català. Segons el president, Lozano i els que hi van col·laborar en el document podrien haver incorregut en delictes de calúmnies, prevaricació i obstrucció a la justícia, i assegura que la secretària d'Estat hauria vulnerat la independència del poder judicial, la presumpció d'innocència dels presos independentistes, i el dret a tutela judicial efectiva.  La denúncia centra els fets que trasllada a la Fiscalia en el document 'La realidad sobre el proceso independentista' publicat el passat mes d'agost per España Global i distribuït per ambaixades i cos diplomàtic estranger per tal de donar la visió de l'Estat sobre el conflicte català. Segons l'escrit de Torra, Lozano hauria "atemptat directament contra la presumpció d'innocència de les persones investigades o encausades" pel procés, contra "el dret a tutela judicial efectiva, i contra el "dret a la independència i imparcialitat dels òrgans que integren el Poder Judicial".  A la denúncia s'assenyalen parts del document d'España Global que podrien caure en aquestes faltes i, a més, es considera que es podria estar incorrent en delictes de calúmnies, prevaricació i obstrucció a la justícia. Finalment, Torra demana a la Fiscalia que, a partir de la seva denúncia, "acordi la pràctica de diligències que consideri procedents per tal d'esclarir adequadament els fets i les responsabilitats que se'n puguin derivar".

Summary: Torra denuncia a Fiscalia la secretària d'España Global pel document que va elaborar sobre el procés


La instal·lació pratenca creix un 7,3% durant els primers deu mesos de l'any ACN El Prat de Llobregat.-L’Aeroport de Barcelona-El Prat, amb 4.174.301 passatgers registrats a l’octubre, ha tancat aquest mes amb un increment del 3,9% en comparació amb el mateix període de l’any passat. Segons ha comunicat AENA aquest dilluns, enguany l’aeroport acumula un total de 40.895.340 passatgers, un 7,3% més que entre gener i octubre de 2016. Els passatgers de vols internacionals creixen a l’octubre un 2%, mentre que els usuaris domèstics augmenten un 9,3%. A l’apartat d’operacions, a l’octubre es van registrar 29.235 moviments d’aeronaus, un 7% més respecte el mateix mes de 2016. Així, els moviments d’aeronaus nacionals, amb 8.166 vols, creixen un 17,4%, mentre que els internacionals, amb 20.856 vols, ho fan un 3,6%. Fins els mes d’octubre, l’Aeroport de Barcelona-El Prat suma 276.966 moviments, el que suposa un augment del 4,8% respecte l’acumulat a octubre de 2016.

Summary: L’Aeroport de Barcelona-El Prat registra a l’octubre 4,1 milions de passatgers, amb un augment del 3,9%


El Parlament no ha reprovat Alfred Bosch. El ple ha tombat el punt d'una moció de Cs que proposava que la cambra instés el Govern a censurar el conseller d'Exterior, Relacions Institucionals i Transparència, ja que els grups parlamentaris de JxCat, ERC i la CUP-CC (64) s'hi han oposat. El text ha rebut el suport de Cs, PSC-Units i el PPC (57), i CatECP s'hi ha abstingut (8). Bosch va criticar, la setmana passada, que Cs demanés la seva reprovació: "Han demanat la meva censura al Parlament per l'acció exterior del Govern. No els molesta que sigui acció exterior, sinó que sigui catalana", va dir a Twitter.

Summary: El Parlament tomba la reprovació de Bosch gràcies als vots en contra de JxCat, ERC i la CUP


La plataforma pel dret a decidir del País Valencià (PDaD), l’Assemblea Sobiranista de Mallorca (ASM) i l’Assemblea Nacional Catalana (ANC) han presentat aquest dimecres en roda de premsa a València la Confederació d’entitats sobiranistes dels Països Catalans que neix amb l’objectiu de fer créixer el dret a decidir i avançar en la consciència sobiranista arreu dels tres territoris. La confederació es constituirà a través d’un consell amb dinàmiques pròpies que impulsarà campanyes que cobreixin tots els Països Catalans però continuant així mateix amb la solidaritat mútua que les tres entitats venien expressant amb les campanyes de cada territori. Durant la roda de premsa, totes tres entitats han manifestat el respecte als ritmes propis i la voluntat que expressin els ciutadans de cada territori. Durant la roda de premsa, el president de la PDaD, Toni Infante, ha dit que si bé al Principat el procés sobiranista ha avançat molt en altres territoris com al País Valencià s’estan vivint processos d’empoderament dels ciutadans. Infante ha assenyalat que després de diversos actes de solidaritat i suport entre la PDaD, l’ASM i l’ANC es donen ara les condicions per fer passos endavant i constituir la Confederació.  El president de la PDaD del País Valencià ha dit que la Confederació es constitueix des del respecte  als ritmes de cada territoris, el respecte,  la potenciació de la independència, el i reconeixement que serà el poble el que tindrà l’última paraula en decidir. Amb tot, ha expressat “la voluntat política de caminar de la mà en tot allò que puguem retroalimentar-nos de manera positiva”.  Al seu torn, el president de l’Assemblea Nacional Catalana Jordi Sànchez ha remarcat que la majoria social catalana en favor del dret a decidir també pensa en la nació complerta, “la que té un marc lingüístic i cultural comú així com una complexitat que ens agermana amb vitalitat econòmica i riquesa de comunitats germanes amb reptes comuns derivats en la majoria de la pertinença a un estat que ens castiga”.  “Serem allò que cadascuna de les parts vulgui ser”, ha dit Sànchez, que ha afegit que el projecte neix amb la convicció que cada territori caminarà el camí que vulgui amb el nexe comú de saber que el futur és la voluntat del poble amb el dret a decidir i “que el futur millor és un estat propi”.  El president de l’Assemblea Sobiranista de Mallorca, Cristòfol Soler, ha expressat la seva satisfacció per l’acte d’aquest dimecres i ha remarcat la coincidència entre les tres entitats d’haver assolit “que dins d’aquesta Espanya no hi volem ser”. Soler ha denunciat el “tractament colonial” i “l’espoli” que pateixen les Illes, i ha celebrat l’inici “d’un camí comú” i la possibilitat d’impulsar actuacions conjuntes.  Una delegació de les tres entitats assistirà a la manifestació del 23 d’abril a València organitzada per Acció Cultural del País Valencià amb motiu de la commemoració de la Batalla d’Almansa del 1707. Aquesta serà la primera acció de la Confederació d’entitats, presentada aquest dimecres.   Pressió per aconseguir un espai català de comunicació Preguntats per la reciprocitat d’emissions entre els mitjans públics de tots tres territoris, els presidents de les entitats sobiranistes han coincidit en assenyalar que la pressió popular és necessària per aconseguir un veritable espai català de comunicació.  En aquest sentit, Cristòfol Soler ha remarcat que la pressió ciutadana ha fet que TV3 es torni a sintonitzar a les Illes Balears i ha celebrat com en els pròxims dies es podrà veure IB3 al Principat. “Un tema que tècnica semblava impossible, s’ha resolt en 48 hores perquè el govern s’ha sentit pressionat”, ha dit Soler, que ha remarcat que “tenim l’Estat en contra, perquè l’Estat defensa els seus mitjans i els utilitza en contra nostra i posarà pegues per tenir un espai català de comunicació”.  En termes semblants, Jordi Sànchez ha evidenciat “com de fàcil és destruir espais i com de difícil és refer-los” i ha reclamat un espai català de comunicació arribarà més d’hora que tard, “perquè ja era una barbaritat creure com de forma permanent es poden limitar els espais de comunicació amb voluntat obsessa de triturar un espai cultural”. Sánchez ha reivindicat la lluita no només com nacional sinó “per la llibertat d’expressió”.  Al respecte, Toni Infante ha reclamat pressió de la ciutadania perquè “fer fora el PP de les institucions era una condició necessària però no era una condició suficient per donar-li la volta a tota una desfeta que hem patit”.  Infante ha indicat que amb el PP fora de les institucions però que això no ha significat la recuperació dels mitjans en català.

Summary: L’ANC constitueix amb associacions valencianes i balears la Confederació d’entitats sobiranistes dels Països Catalans


El president Quim Torra i la consellera de Cultura, Mariàngela Vilallonga, han proposat aquest divendres el primer paquet d'ajudes específiques "per protegir el sector cultural" davant les conseqüències del coronavirus. Són mesures com una línia de 10 MEUR a interès baix per a empreses culturals, la no revocació de les subvencions ja concedides, la reprogramació d'activitats previstes o garantir les aportacions del Departament de Cultura a múltiples activitats i esdeveniments culturals que s'hagin cancel·lat i no es puguin reprogramar. Torra i Vilallonga s'han reunit avui de forma telemàtica amb representants del sector per plantejar-los les mesures. Aquests han apuntat la necessitat de posar en marxa plans de xoc amb fons específics. Torra i Vilallonga han plantejat al sector una vintena de propostes (que haurà d'aprovar el Govern) per fer front a les conseqüències del coronavirus. Amb tot, el cap de l’Executiu ha insistit als representants del sector que “la urgència d’avui són les vides humanes”, si bé ha concedit que s'ha de tenir "les dues mirades”. Per a les subvencions i altres instruments financers ja concedits, la proposta és que no es revoquin les ajudes d'aquest 2020 encara que l'objecte de subvenció no s'hagi arribat a produir (per cancel·lació o ajornament). Tampoc s'exigirà als beneficiaris que justifiquin una despesa mínima realitzada amb l'aportació pública i s'ampliarien els terminis establerts per a la realització de l’activitat o de justificació de les subvencions concedides. També es flexibilitzaran els terminis i les condicions de retorn de les aportacions reintegrables, per exemple. Quant a noves línies d'ajut, es proposarà al Govern l’adopció de dues línies d’acció addicionals per minimitzar línies d’ajuts específiques de compensació parcial del lucre cessant de les empreses i entitats dels diferents sectors culturals. Incrementar les transferències i subvencions a les entitats participades pel Departament de Cultura que gestionen equipaments culturals a fi que puguin mantenir al màxim l’ocupació. D'altra banda, es proposa garantir l’aportació del Departament de Cultura a tota mena d'esdeveniments culturals, activitats i mercats estratègics, amb l’objectiu d’evitar perjudicis addicionals en les companyies contractades, mitigant la caiguda de les contractacions i les afectacions per als treballadors i les treballadores de l’esdeveniment i per als proveïdors externs. Empreses Culturals  Per a les empreses culturals, la proposta és que l'Institut Català de Finances (ICF) ofereixi una línia de préstec de 10 milions d’euros per oferir liquiditat, amb imports que oscil·larien entre 20.000 i 300.000 euros, amb un termini de retorn de cinc anys.    D'altra banda, cinc de les 20 mesures d'ajut al sector estan destinades al món de les biblioteques, essencialment a reforçar la línia dedicada a la compra de llibres del Servei de Biblioteques de la Generalitat de Catalunya (SAP), mantenir el calendari d’adquisicions del SAB per contribuir a minimitzar l’impacte del COVID-19 en el sector del llibre i incrementar la compra de llicències per a llibres electrònics, amb l’objectiu de satisfer la demanda actual a eBiblio, que ha superat el 500%.  Totes aquestes ajudes se sumarien a les mesures generals de suport als sectors econòmics ja anunciades tant des de l'Estat com des del Govern, i que també poden beneficiar el món cultural, tals com l'ajornament dels deutes tributaris, la prestació extraordinària per cessament d’activitat a causa de l’estat d’alarma per als i les treballadors/es autònoms equivalent a un 70%, etc.  Reunió virtual amb el sector  Segons el Govern, els representants de l’àmbit cultural han agraït el suport i el compromís del mateix executiu i les mesures plantejades en la reunió, però han destacat la necessitat de posar en marxa plans de xoc amb fons específics per al sector, per poder recuperar l’activitat un cop passada la crisi provocada pel covid-19. Han demanat també garantir que es puguin reprogramar les activitats previstes aquesta temporada 2019-2020 abans que acabi l’any i que no quedin cancel·lades.  En la trobada han participat, també per via telemàtica, la presidenta de l'Acadèmia del Cinema Català, Isona Passola; la presidenta d'ADETCA, Isabel Vidal; el president de PROA, Raimon Masllorens; el president de l'Associació d’Actors i Directors Professionals de Catalunya, Àlex Casanovas; el president de la Federació d’Ateneus, Pep Morella; el president de la Federació de Colles Castelleres, Roger Gispert; el president de l'Acadèmia de la Música, Gerard Quintana; el president de la Cambra del Llibre de Catalunya, Patrici Tixis; la directora de l'Associació de Productors i Editors Fonogràfics i Videogràfics de Catalunya, Eva Faustino; la presidenta de l'Associació d’Editors en Llengua Catalana, Montse Ayats; la presidenta de l'Associació d'Escriptors en Llengua Catalana, Bel Olid; el director del MNAC, Pepe Serra; la gerent del TNC, Mònica Campos; la presidenta del CoNCA, Vinyet Panyella; la presidenta de la Plataforma Assambleària d'Artistes de Catalunya, Montserrat Moliner; el president de l'Associació de Professionals de Dansa de Catalunya, Xevi Dorca; la gerent de l'Associació de Professionals del Circ de Catalunya, Cristina Tascón, i la directora de la Fundació La Pedrera, Marta Lacambra.

Summary: 10 milions en crèdits i no revocar les subvencions concedides, ajudes del Govern a la Cultura davant el coronavirus


El director de l'Institut Català de la Salut (ICS), Josep Maria Argimon, ha descartat limitar el nombre de visites per dia per cada metge d'atenció primària. En declaracions a Rac 1, ha argumentat que no hi ha ningú a l'entorn que hagi apostat per aquesta mesura, perquè pot suposar "dificultar l'accessibilitat" al CAP. "No és la manera, la manera és reduir la població assignada", ha indicat Argimon, que ha explicat que la proposta de l'ICS és reduir de 1.500 a 1.300 els pacients assignats a cada metge, i remunerar la sobrecàrrega de feina als professionals que vulguin assumir-la. "L'escreix que fan aquests professionals l'hem de remunerar. Si és un 10% més d'escreix, un 10% més de salari", ha subratllat. Argimon ha assegurat que comparteixen amb els sindicats que la situació a l'atenció primària és de "sobrecàrrega". També ha coincidit en els 12 minuts per pacient que reclamen. Ara bé, ha rebutjat la limitació del nombre total de visites per dia. El que cal reduir, al seu parer, és el nombre de pacients per professional.  Aquesta reducció comportaria contractar més metges, com a mínim 200, però ha recordat que ara mateix no n'hi ha a l'atur. És per això que ha plantejat que els metges escollin si volen treballar més hores, i remunerar-les en cas que voluntàriament hi accedeixin. D'aquesta forma, qui no volgués fer més hores, es quedaria amb 1.300 pacients, però alguns metges sí que podrien assumir més càrrega de forma voluntària, cobrant més pel volum de feina afegit.

Summary: L'ICS descarta limitar el nombre de visites i aposta per remunerar la sobrecàrrega als metges que vulguin assumir-la


El Palau de la Música oferirà la integral de les 'Simfonies' de Beethoven sota la direcció de Sir John Eliot Gardiner, Gustavo Dudamel farà doblet amb 'Fidelio' de Beethoven i la 'Inacabada' de Schubert i hi haurà una doble presència de Sir Simon Rattle, com a pianista i al capdavant de la London Symphony Orchestra. Aquests són alguns dels noms destacats de la temporada 2019-2020 de Palau 100 que s'ha donat a conèixer aquest divendres i que està format per 18 concerts. Altres noms a ressaltar de la temporada són Zubin Mehta, Esa-Pekka Salonen i Anne-Sophie Mutter. El repertori ve marcat aquest any pel 250è aniversari del naixement de Ludwig van Beethoven amb la presència d'obres del compositor de Bonn i d'altres influïts per ell.

Summary: Sir John Eliot Gardiner, Gustavo Dudamel, Sir Simon Rattle i Zubin Mehta, plats forts del cicle Palau 100 2019-2020


El conseller d'Interior agraeix a l'Ajuntament de Barcelona que assumís el lideratge en l'atenció a les víctimes ACN Barcelona.-El conseller d'Interior, Miquel Buch, ha demanat que "qualsevol debat polític i situació estranya" quedi "al marge" de l'acte que tindrà lloc aquest divendres a Barcelona en record de les víctimes dels atemptats del 17 d'agost de l'any passat, després de dies d'especulacions sobre la reacció de polítics i ciutadans per la presència del Rei. En una entrevista a Catalunya Ràdio, el conseller ha subratllat que aquest acte s'ha de centrar en el record de les víctimes, la solidaritat amb els seus familiars i l'agraïment als cossos policials i d'emergències i altres col·lectius que van actuar aquell dia. Per a Buch, "qualsevol debat d'índole política" estaria "fora de lloc" perquè "ja hi ha espais i dies suficients per tenir els debats que facin falta". El conseller ha agraït a l'Ajuntament de Barcelona que assumís el lideratge en l'atenció a les víctimes, després que la Generalitat, intervinguda per l'article 155, arribés "tard". El conseller d'Interior ha insistit que els actes de record d'aquest divendres pels atemptats terroristes s'han de centrar en les víctimes i en els professionals que hi van actuar. Buch ha destacat que l'exconseller Joaquim Forn, actualment a la presó, es troba "concentrat precisament perquè l'acte giri entorn d'aquests dos pilars". També s'ha referit al major Josep Lluís Trapero, que fa un any era el responsable del cos, i ha recordat el seu desig fet públic a través d'una carta del cos és que els ciutadans no se sumessin a les crides per homenatjar-lo.  Buch ha lamentat que l'actual llei de reconeixement i protecció de les víctimes de terrorimse estableixi el termini d'un any des que es van produir les lesions per realitzar la sol·licitud per obtenir la indemnització, encara que el ministre de l'Interior, Grande-Marlaska, anunciés que no el tindria en compte. El conseller de l'Interior ha subratllat que les ferides psicològiques poden sortir al cap dels anys i ha afirmat que l'"administració hi ha de ser sempre". Per això ha apuntat que des de la conselleria volen tirar endavant un projecte en la línia que una "víctima ho és sempre", però no ha entrat en més detalls.  Sobre els "atacs" polítics i mediàtics que han rebut els Mossos d'Esquadra en els darrers mesos, Buch ha demanat que se'ls deixi "en pau". "Han demostrat ser grans professionals", ha afegit. Preguntat pel comissari Ferran López, que es va posar al capdavant del cos després que Trapero fos destituït, ha reiterat que ell "va presentar una renúncia i jo li vaig respectar". "No vaig posar mai en qüestió la professionalitat de López, calia recuperar que la 'diana' política tornés a ser un polític i no una persona uniformada", ha puntualitzat.   El conseller d'Interior ha tornat a demanar reunir-se amb el ministre i ha recordat que esperen que els concreti un dia per a la trobada, on Buch vol tractar moltes qüestions. Una de les principals que el conseller vol que hi hagi sobre la taula és la integració dels Mossos d'Esquadra al CITCO, on el cos participa però no hi és membre de ple dret, i a l'Europol. Són dos compromisos que es van adquirir en la Junta de Seguretat de Catalunya del juliol de l'any passat entre l'aleshores conseller, Jordi Jané, i ministre, Juan Ignacio Zoido. "Amb el govern espanyol anterior va ser impossible, amb l'actual sembla que han canviat les formes però ara calen fets", ha afirmat.

Summary: Buch, sobre l'acte de record del 17-A: "Qualsevol debat polític i situació estranya ha de quedar al marge"


Cs ha registrat aquest dilluns al Parlament la moció de censura contra el president de la Generalitat, Quim Torra, que ahir diumenge va anunciar la seva portaveu, Lorena Roldán, a qui la formació ha proposat com a candidata a presidenta. Així ho han explicat fonts de la formació taronja a l'ACN pocs minuts després que tanqués el registre de la cambra catalana. El Comitè Executiu de Cs s'ha reunit aquest matí a Madrid per aprovar la decisió i, segons ha explicat la mateixa Roldán en una roda de premsa, s'han iniciat contactes amb el PSC i el PPC per intentar que prosperi, tot i que aritmèticament ho tenen molt difícil ja que JxCat, ERC i la CUP sumen majoria absoluta al Parlament. Si la moció de censura arriba al ple, es convertirà en la quarta que es debat a l'hemicicle després de les de 1982 i 2001 contra Jordi Pujol i la de 2005 contra Pasqual Maragall. L'any 2017 l'aleshores líder de Cs a Catalunya Inés Arrimadas també va anunciar que presentaria una moció de censura contra Carles Puigdemont, tot i que mai la va arribar a registrar. El text de la moció de censura, que han titulat 'Moció de la convivència', té 13 pàgines i retreu a Torra que actuï segons els "designis i ordres del fugat de la justícia Carles Puigdemont" i pretengui, segons Cs, "donar continuïtat al pla il·legal d'intentar aconseguir la secessió unilateral i forçada de Catalunya", alhora que l'acusa d'"inacció" davant de problemes socials com la pobresa, l'atur, les llistes d'espera i "la fuga d'empreses". Li retreu la inversió de la Generalitat en organismes com TV3 i el Consell de Diplomàcia Pública de Catalunya (Diplocat) i el fa responsable de "comportaments antidemocràtics i il·legals que posen en risc els drets i llibertats fonamentals de tots els ciutadans", fins i tot, "de manera violenta". Davant d'aquesta situació, Cs lamenta que Torra no hagi condemnat l'acció de grups com els Comitès de Defensa de la República (CDR), a qui responsabilitza de talls en carreteres i vies de comunicació, pintades "amenaçants" en domicilis o seus de partits, escarnis i "amenaces contra tots els servidors públics de l'Estat". "Torra ha exalçat i encoratjat accions radicals i violentes", assegura la iniciativa, que recorda com el president va animar els CDR a "apretar" en el primer aniversari del referèndum de l'1 d'octubre de 2017 i el posterior "intent d'assalt violent al Parlament" d'aquell mateix dia, així com les protestes del 21 de desembre de 2018 per la celebració del Consell de Ministres a Barcelona. Cs també censura que Torra "ha manifestat públicament en els últims mesos i en reiterades ocasions que no té intenció de respectar la sentència del Tribunal Suprem" sobre el cas de l'1-O, al qual el partit taronja es refereix com a "cop a la democràcia" i hi afegeix el suport que ha manifestat als detinguts per part de la Guàrdia Civil a qui l'Audiència Nacional investiga per presumpte terrorisme. "Tot el que s'ha exposat anteriorment acredita de manera suficient la irresponsabilitat que suposa que Torra segueixi ostentant la màxima autoritat executiva autonòmica de Catalunya i la màxima representació ordinària de l'Estat a Catalunya", conclou.

Summary: Cs registra al Parlament la moció de censura contra Torra i proposa Roldán com a candidata


El líder de JxCat: "Exigiríem que els serveis secrets, que dediquen tants esforços a mirar que jo no entri per la frontera en un maleter de cotxes particulars, dediquessin més esforços a compartir informació que pot salvar vides" ACN Barcelona.-El candidat de JxCAT, Carles Puigdemont, cessat de la presidència en aplicació de l'article 155, ha assegurat que "hi ha motius per preocupar-se i per demanar explicacions" a l'Estat sobre "què va fer" l'imam de Ripoll, Abdelbaki es Satty, considerat el presumpte cervell dels atemptats de Barcelona i Cambrils de l'agost del 2017. "Hi ha alguna cosa que hagi d'explicar? Està ocultant algun tipus d'informació? Què va fer el CNI amb l'imam de Ripoll tots aquests anys precedents?", s'ha preguntat Puigdemont en una entrevista telefònica al programa 'El Suplement' de Catalunya Ràdio aquest dissabte. Puigdemont considera que la ciutadania té dret a rebre respostes "sense evasives" i a saber si els recursos en seguretat "estan ben destinats". I en aquest sentit ha afegit: "Exigiríem que els serveis secrets espanyols, que dediquen tants esforços a mirar que jo no entri per la frontera en un maleter de cotxes particulars, dediquessin més esforços a compartir informació que pot salvar vides".  "En mans de qui estem? En mans de qui hem posat la seguretat?", s'ha preguntat també Puigdemont sis mesos després dels atacs terroristes que van colpejar Catalunya. "Potser si s'hagués compartit informació amb la policia catalana"- ha dit en referència a la relació entre Es Satty i el CNI- "probablement hauríem pogut ser molt més eficaços en la resposta contra aquesta amenaça", ha apuntat l'ara candidat de JxCat. .  Així, Puigdemont, que ha assegurat que no tenien constància d'una "amenaça fefaent", ha reiterat que l'Estat haurà de donar explicacions "durant molt de temps" si es demostrés que "va negligir en alguns aspectes". Ara bé, en ser preguntat sobre si el desacord entre governs va interferir en l'acció policial preventiva ha resolt: "No hem pensat mai que amb la lluita antiterrorista s'hagi de fer política; no té fronteres i no n'ha de tenir i encara menys d'ideològiques".  En aquest sentit, ha aplaudit que s'actués de forma coordinada les primeres hores després dels atemptats: "No tinc retrets" d'aquell moment, ha assegurat Puigdemont. "Després, el que s'ha anat sabent ens ha de generar preocupació a tots", ha insistit.

Summary: Puigdemont veu "motius per demanar explicacions" a l'Estat sobre l'imam de Ripoll


La finca de Bombita, un dels espais de major interès i alhora més desconeguts del delta de l'Ebre, serà accessible al públic durant tres dies, entre el 17 i 19 de juny, en motiu de la celebració de les Festes de l'Arròs. L'Ajuntament de Deltebre (Baix Ebre) ha arribat a un acord amb el titular de l'espai, el Ministeri d'Agricultura, per poder organitzar-hi un llarg cap de setmana amb actes enfocats a la captació del turisme que giraran al voltant de les feines tradicionals al voltant del conreu de l'arròs i altres activitats pròpies del delta de l'Ebre. Segons l'alcalde de Deltebre, Lluís Soler, aquestes festes, que fins aquests moments s'organitzaven únicament en "finques privades", tindran lloc per primer cop en un espai públic que, a més, podrà ser visitat pels veïns del municipi que encara no n'han tingut l'oportunitat. El govern municipal, que no ha volgut precisar el cost que tindrà l'organització dels actes, ha fet pública també la nova imatge de la marca turística. Un concert de Pep Gimeno 'Botifarra' i Sílvia Ampolla, per obrir les festes el divendres dia 17; demostracions de conreu de l'arròs tradicional i també amb els mitjans tecnològics actuals; pesca amb arts de pesca tradicionals com el rall; perxar amb barca; així com visites guiades i restringides –atès que moltes aus estan nidificant- a la finca de Bombita. Aquest és un esbós del programa que el govern municipal, assegura, encara està elaborant i per al qual encara tampoc hi ha un pressupost definit –s'integra en el capítol de revalorització econòmica, que disposa de 280.000 euros aquest 2016-.  En virtut de l'acord amb el Ministeri d'Agricultura, el consistori podrà disposar de set dels 1.200 jornals d'extensió de la finca per desplegar aquestes activitats: un quadre d'arròs per a la demostració de treballs mecànics i dos de menors dimensions per a les tasques tradicionals i la pesca. Els sequers i l'entorn del mas s'utilitzaran com a espai lúdic –amb el concert, tirades de bitlles o representacions d'època-, mercat tradicional per part dels comerços locals, menjador i la celebració del concert. L'alcalde ha fet una crida als veïns a participar i vestir-se amb roba tradicional de la primera meitat del segle XX. Les entitats del poble hi col·laboraran i els restaurants programaran degustacions especials. Sense entrar en més detalls, Soler i bona part del seu equip de govern, amb el mas de Bombita de fons, han presentat públicament les festes com una bona oportunitat per atreure el turisme a la zona. Segons l'alcalde, a més, aquest serà  "el primer cop després de dotze anys" que el consistori organitza una de les festes al voltant del conreu de l'arròs –en aquest cas, la plantada- en un espai que no és "una finca privada" concreta, amb voluntat de "prioritzar" els espais públics. No es tracta, en aquest cas, ha remarcat, d'un espai qualsevol: la dessecació de la seva llacuna per planta arròs va originar un moviment social que va culminar amb la creació del parc natural. Després de gairebé un any negociant amb el Ministeri d'Agricultura, aquest s'ha prestat a cedir l'espai. El consistori també compta amb l'autorització de la Generalitat i el parc natural. Soler confia comptar de nou amb la cessió de la finca en el futur. Tot plegat, ha subratllat, permetrà que no només els visitants forans puguin descobrir aquest espai sinó que els mateix veïns de Deltebre, "després de molts anys", podran visitar la finca, adquirida fa quatre anys pel govern espanyol amb el compromís de restaurar-la ambientalment i obrir-la al públic. Res d'això, però, encara s'ha complert de forma generalitzada, tot i que encara s'hi manté l'activitat cinegètica i de pesca. "Valoritzem bé el domini públic, fins ara tancat. Hem d'invertir recursos en coses amb finalitat pública", ha insistit.  Les Festes de l'Arròs, segons Soler, formaran part del catàleg de festes d'estiu que l'Ajuntament de Deltebre està preparant. En l'àmbit de promoció turística i econòmica, a més, el consistori ha fet públic aquest dimecres la nova imatge turística del municipi. Amb el lema "Deltebre atracciónatural", en color blau, les últimes lletres del nom del municipi es prolonguen reproduint la forma del delta de l'Ebre. Segons la regidora de Dinamització Econòmica i Enfocament Turístic, Anna Giménez, es tracta d'una imatge "nova i fresca" que vol captar l'atenció i atreure nous visitants.

Summary: Deltebre obrirà al públic la finca de Bombita per celebrar-hi les Festes de l'Arròs


Un simulacre d'accident aeri a l'aeroport de Reus ha mobilitzat aquest dimecres més de 200 persones. L'exercici, que es porta a terme cada dos anys, ha simulat la sortida de pista i l'incendi d'un avió durant la maniobra d'aterratge. Se suposava que es tractava d'una aeronau comercial procedent de Finlàndia accidentada, amb 36 passatgers i 4 tripulants. Després d'aterrar ha sortit de la pista i ha sofert un incendi, la qual cosa ha provocat víctimes de diferent gravetat. Aquest tipus de simulacres generals d'emergència serveixen per posar-se a prova a l'aeroport. Ha activat el seu Pla d'Autoprotecció i la Direcció general de Protecció Civil el Pla Especial d'Emergències Aeronàutiques de Catalunya, l''Aerocat. En el simulacre hi han participat la Subdelegació del govern espanyol i la Delegació del Govern de la Generalitat a Tarragona, fent-se conjuntament amb la Direcció general de Protecció Civil de la Generalitat de Catalunya, que ha activat el Pla Especial d'Emergències Aeronàutiques a Catalunya, l'Aerocat.             La finalitat de l'exercici ha estat la de comprovar i avaluar la capacitat de resposta i coordinació dels diferents organismes implicats en el Pla d'Autoprotecció de l'Aeroport, així com també analitzar l'eficàcia dels mateixos, els temps de resposta i el grau de coneixement i integració de tots els col·lectius implicats per atendre aquest tipus d'emergències. També s'han practicat les accions incloses en el protocol d'atenció a familiars i s'ha valorat l'afectació d'una situació com la simulada a la gestió de la seguretat operacional de l'aeroport.    Amb aquesta acció, l'Aeroport de Reus compleix amb la normativa de l'Organització d’Aviació Civil Internacional (OACI) segons la qual s'han d'executar de forma periòdica simulacres generals d'accident aeri en les instal·lacions a fi de saber actuar de forma adequada i reduir al mínim les conseqüències davant una emergència real.        El simulacre   La Torre de Control ha detectat visualment l'accident i ha activat l'alarma. Ha avisat al Servei de Salvament i Extinció d'Incendis (SSEI) amb l'objectiu d'extingir el foc i refrigerar el fuselatge. En activar-se l'alarma s'ha posat en funcionament el Pla d'Autoprotecció Reus V2 en totes les dependències de l'aeroport reusenc. També s'ha activat el funcionament de les sales on s'ha atès a 20 familiars i 10 amics de les víctimes.   En paral·lel s'ha alertat al Centre de Coordinació Aeroportuària (CECOA), que ha avisat al 112 i al Centre de Coordinació Operativa de Catalunya (CECAT), que depèn de Protecció Civil de la Generalitat. D'altra banda el CECOA ha activat el Pla d'Emergència de l'Aeroport, un procediment que actua engegant el Lloc de Comandament Principal (PMP) i el Lloc de Comandament Avançat (PMA).            El PMP, encapçalat pel director de l'aeroport de Reus, està format per responsables i directius de diferents departaments d'Aena, de la companyia aèria accidentada, de Guàrdia Civil, de Policia Nacional i de Protecció Civil de l'Estat. Així mateix, també integren el PMP representants d'organismes externs a l'aeroport: la Subdelegació del govern espanyol Tarragona, la Delegació de la Generalitat a Tarragona, els Bombers de la Generalitat, el SEM, els Mossos d'Esquadra, Protecció Civil de la Generalitat i els Ajuntaments de Reus i Constantí.             Amb l'activació del pla AEROCAT per part de Protecció Civil a través del CECAT, el PMP i el PMA han passat a integrar-se respectivament en el Comitè tècnic i el Centre de Comandament Avançat (CCA) segons es preveu en la interfase amb el Pla d'Emergència de l'aeroport.   Els Bombers de la Generalitat han participat en l'exercici amb 5 dotacions -3 vehicles d'aigua, 1 Unitat de Punt de Trànsit i 1 vehicle de comandament. Una vegada han arribat s'han posat en contacte amb els Bombers de l'aeroport per coordinar-se en l'operatiu. Han avaluat conjuntament la situació i han assegurat el perímetre, marcant les distàncies de seguretat.                 A la seva arribada, el PMA (Lloc de Comandament Avançat) constituït pels serveis aeroportuaris ha quedat integrat al Centre de Comandament Avançat (CCA) constituït en les instal·lacions de l'aeroport sota la coordinació de Bombers de la Generalitat i la incorporació dels coordinadors dels grups d'actuació del pla AEROCAT. Des del CCA s'han pres les decisions operatives a la zona de l'accident. També s'han designat zones de treball per coordinar les accions a dur a terme segons el risc i la direcció del vent.   Paral·lelament, els Bombers de l'aeroport i de la Generalitat han procedit amb les tasques d'extinció, assegurant el segellat del combustible vessat per l'aeronau amb escuma i, coordinadament amb els serveis sanitaris del SEM, han realitzat el rescat i salvament dels ferits.   El Sistema d'Emergències Mèdiques (SEM) ha estat l'encarregat de l'assistència sanitària a les persones ferides ocasionades per l'accident, posant en pràctica els protocols creats pel Grup de treball d'Incident de Múltiples Víctimes (IMV) del SEM.     En aquest simulacre el SEM hi ha treballat amb 5 ambulàncies de Suport Vital Bàsic (SVB), 2 ambulàncies de Suport Vital Avançat (SVA), 1 Vehicle d'Intervenció Ràpida (VIR) i 1 vehicle de comandament. En elles, hi ha participat un total de 24 professionals del SEM, que han estat els encarregats de les tasques de triatge mèdic i assistència dels 40 afectats. Concretament, han estat 6 metges, 4 infermers i 14 Tècnics en Emergències Sanitàries (TES).   A més a més, s’ha muntat un Punt Mèdic Avançat (PMA) per facilitar la tasca de reconeixement de les víctimes.   La participació dels cossos de seguretat Una esplanada amb un foc provocat -però sense aeronau- ha simulat l'escenari d'aquest hipotètic accident aeri a l'aeroport reusenc. Donada la magnitud del simulacre, a banda dels equips descrits, hi ha participat 14 professionals assistencials del SEM fent d'"observadors", sobre la tasca dels Bombers i del propi SEM.   Els Mossos d'Esquadra han desplaçat al simulacre una trentena d'efectius i vuit més com a observadors. Els Mossos han fet el control d'accés a la rotonda de la C-14 i a la rotonda Aeroclub amb el suport de la Guàrdia Urbana de Reus.        Un intendent s'ha desplaçat al Comitè Tècnic-PMP, i també s'han enviat operatius al CCA-PMA i a la sala de familiars per a la seva coordinació, i els Agents Regionals de Recursos Operatius (ARRO) a la zona exterior per a l'ordre públic.                    Per part de la Guàrdia Urbana de Reus, els agents han recolzat en les tasques de control d'accés en la C-14 i en la rotonda Aeroclub i han enviat una patrulla a la zona del pàrquing amb voluntaris de protecció civil de Reus. Al Comitè Tècnic-PMP i CCA-PMA han destinat responsables de l'Ajuntament i Guàrdia Urbana.         Els Ajuntaments, a més, han activat el Pla Municipal i han fet les comunicacions pertinents a nivell intern.

Summary: Més de 200 persones es mobilitzen en un simulacre d'accident aeri a l'aeroport de Reus


El segon tinent d'alcalde de l'Ajuntament de Barcelona i líder del PSC al consistori, Jaume Collboni, ha ofert la màxima col·laboració del govern municipal amb la justícia i amb les forces de seguretat en la investigació sobre la gestió de l'empresa municipal d'infraestructures (BIMSA) i la seva presumpta vinculació amb la trama de finançament irregular de l'antiga CDC. Collboni recorda que totes les actuacions que s'estan duent a terme responen a la gestió de l'organisme durant el mandat anterior i diu que "no té a veure amb el govern de la ciutat" actual. El líder del PSC ha evitat pronunciar-se sobre les noves passes que pugui fer el govern municipal quan se li ha preguntat sobre la possibilitat que l'Ajuntament es personi en la causa o sobre la creació d'una comissió d'investigació, com es reclama des de l'oposició. "Seria poc prudent. Cal deixar treballar la justícia abans de fer propostes o declaracions". En aquest senti, l'alcaldessa de Barcelona, Ada Colau, reunirà els portaveus dels grups municipals aquesta mateixa tarda a l'Ajuntament i està previst que posteriorment comparegui davant els mitjans de comunicació per donar les explicacions que des de l'Ajuntament es considerin oportunes.

Summary: Collboni ofereix la màxima col·laboració del govern municipal amb la justícia en la investigació sobre la gestió a BIMSA


L'anunci de l'OMS de la setmana passada sobre els riscos potencials de consumir carn processada i carn roja, elaborat per l'Agència Internacional de Recerca en Càncer, sembla no haver tingut efectes sobre els preus dels animals. Les cotitzacions a la Llotja de Vic d'aquesta setmana mostren que ni el lletó ni les taules de preus que regulen el sector boví s'han vist alterades respecte la setmana anterior. Tanmateix, el preu base de les canals porcines han patit una lleugera baixada del preu (-0'031). Des de la Llotja, però, han desvinculat aquesta baixa del preu del porc de l'anunci de l'OMS sobre el càncer i ho han atribuït a una tendència que s'arrossega des de fa setmanes fruit de les dinàmiques d'oferta i demanda del propi mercat.

Summary: La Llotja de Vic desvincula la lleugera baixada del preu del porc de l'anunci de l'OMS sobre el càncer


Una campanya a Twitter amb l'etiqueta #riveraquitameeste convida el líder de Ciutadans, Albert Rivera, a anar a indrets d'arreu d'Espanya a treure llaços grocs. La campanya, que compta entre els seus impulsors amb l'escriptora Cristina Fallaràs, ha recollit fins ara 38.000 piulades i s'ha convertit en trending tòpic (és a dir un dels temes més comentats). Els textos contenen missatges entre irònics i reivindicatius, i majoritàriament defensen la llibertat d'expressió de les persones que reivindiquen els presos independentistes a partir d'aquest símbol. Una tuitaire de Madrid, per exemple, mostra una fotografia d'una tanca del parc del Retiro plena de llaços grocs, acompanyada d'un text on convida a posar-ne i afirma que "no es tracta d'independència, sinó de justícia i democràcia". La periodista Bea Talegón s'ha sumat a la campanya amb una piulada on només hi ha l'etiqueta i una fotografia d'ella mateixa amb un pin a la solapa de color groc que mostra un puny amb el dit índex estès. Una altra usuària de la popular xarxa social se suma a la campanya amb una piulada amb l'etiqueta i un text en què diu: "Soc andalusa, no soc independentista però dono suport total a que els catalans que així ho vulgui puguin demanar la llibertat dels seus polítics encarcerats. Rivera i Arrimadas són un perill per a la nostra democràcia". La campanya s'ha posat en marxa després que aquest dimecres Albert Rivera i Inés Arrimadas convoquessin els mitjans de comunicació per recollir el moment en què ells mateixos treien llaços grocs a Alella (Maresme). A la tarda van participar en una concentració de suport a la dona que va ser agredida el cap de setmana mentre retirava llaços grocs al Parc de la Ciutadella de Barcelona. Durant la concentració, alguns participants van agredir un càmera de Telemadrid en confondre'l per un treballador de TV3.

Summary: Una campanya a Twitter amb l'etiqueta #riveraquitameeste convida el líder de Cs a anar arreu d'Espanya a treure llaços


El Tribunal Constitucional ha admès a tràmit el recurs d'empara presentat per Oriol Junqueras i Raül Romeva contra les interlocutòries del Tribunal Suprem que van rebutjar sol·licitar el suplicatori al Congrés i al Senat després que ambdós fossin escollits en les eleccions d'abril del 2019 diputat i senador, respectivament. El TC considera que en aquest recurs concorre una especial transcendència constitucional perquè planteja un problema o afecta una faceta d'un dret fonamental sobre el que no hi ha doctrina. Sobre la sol·licitud de suspensió, el ple no aprecia urgència i obre una peça separada al respecte.

Summary: El TC admet a tràmit el recurs de Junqueras i Romeva contra la negativa del Suprem a demanar suplicatori a les Corts


La Comissió territorial d'Urbanisme de l'Alt Pirineu ha aprovat definitivament aquest divendres el projecte de construcció d'una canonada que permetrà millorar el subministrament d'aigua al nucli de Berén i dur aigua potable al nucli d'Argestues, ambdós al terme municipal de les Valls d'Aguilar (Alt Urgell). Actualment, Berén disposa de subministrament des de les fonts de Reguer i del Gos, mentre que Argestues, amb 69 veïns, no té aigua potable. El projecte preveu construir una canonada de 3.330 metres des d'aquestes fonts per portar l'aigua potable a Argestues i aprofitar per millorar el subministrament a Berén sobre la xarxa existent. En concret, es preveu la millora de la captació a les fonts, amb tasques d'impermeabilització, filtres i embrancament, així com la instal·lació d'un dipòsit de decantació i un altre de regulador, soterrat, de 1.000 litres. Així mateix, una canonada de 63 mm de diàmetre, un dipòsit cilíndric prefabricat de 7,50 metres de diàmetre i 3 metres d'alçada, també soterrat, amb les connexions d'entrada i sortida corresponents, regulació i arqueta de control soterrada. Per últim, connexions, potabilització, placa solar d'alimentació, equip de comptadors i tanca de seguretat. La construcció de la canonada no requerirà tala d'arbrat ni de massa vegetal, ni es modificarà la topografia del terreny. Totes les instal·lacions seran soterrades i la restauració superficial es durà a terme amb el mateix material procedent dels moviments de terres d'excavació.

Summary: Aprovada la millora de l'abastament d'aigua potable a les Valls d'Aguilar


L'alcaldessa de Barcelona, Ada Colau, ha donat suport al secretari tercer de la Mesa del parlament, Joan Josep Nuet, de CSQP, que aquest dilluns ha declarat davant del Tribunal Superior de Catalunya (TSJC) per haver permès la votació del referèndum unilateral en el marc del debat de política general. "Tot el suport a Nuet, jutjat per permetre un debat al Parlament! Defensem les institucions catalanes davant dels atacs del PP", ha manifestat a través d'un missatge des del seu compte de Twitter.

Summary: Colau dona suport a Nuet i crida a defensar les institucions catalanes davant els atacs del PP


L'actor Nicolas Cage ha recollit aquest dissabte el Gran Premi Honorífic del Festival de cinema de Sitges. Amb el guardó ja a les mans ha lloat el cinema d'acció, terror i de ciència ficció. "És molt important per a mi el cinema de gènere de terror, que és una espècie de pati on explorar, com actors i cineastes, els nostres somnis més abstractes i surrealistes", ha dit. Cage ha destacat tot això converteix aquest és un gènere molt diferent i atractiu i que permet aprofundir en els somnis més que altres gèneres com el drama. Cage ha rebut el guardó abans que es projectés la nova pel·lícula que protagonitza: 'Mandy' de Panos Cosmatos. Cage es posa a la pell de Red Miller, un llenyataire enamorat de Mandy, una dona fascinant. Quan el líder d'una secta irrompi amb els seus monstruosos sequaços a la vida idíl·lica de Red, a aquest no li quedarà cap més remei que jurar venjança. 'Mandy' és un thriller d'acció amb molta sang i tocs de gore.  Aquest migdia Cage ha assegurat que 'Mandy' és "única" en la història del cinema. I sobre com va preparar el paper d'aquesta història, en el qual se'l veu sofrir molt, ha explicat que anteriorment al rodatge havia tingut un accident i va estar un temps en cadira de rodes. Quan va poder fer el film és quan es recuperava i tota la ràbia que tenia acumulada per estar en una cadira de rodes la va passar al seu personatge. Pel que fa la seva interpretació, Panos Cosmatos ha dit que li recordava al sofriment de personatges com el de Ben-Hur interpretat per Charlton Heston.

Summary: Nicolas Cage recull el Gran Premi Honorífic del Festival de cinema de Sitges


L'alcaldessa de Barcelona i candidata a la reelecció per BComú, Ada Colau, ha instat aquest dimarts el líder del PSOE, Pedro Sánchez, a formar "pel bé de tothom" un govern progressista estable "amb una majoria el més àmplia possible". Colau ha afirmat que les eleccions han dibuixat un "escenari de majories progressistes" i ha demanat a Sánchez que "doni forma" a aquesta majoria per transformar-la en un govern progressista ampli, que inclouria Unides Podem. La candidata de BComú a l'alcaldia ha negat que els resultats de les eleccions espanyoles, en les quals ERC va guanyar a Catalunya, es puguin "traslladar" a les municipals, perquè ha considerat que va haver un "vot útil" al PSOE a l'Estat i a ERC a Catalunya. Sobre els possibles pactes després de les eleccions del 26-M, ha insistit que aposta per acords entre les forces progressistes de la ciutat.  Colau ha celebrat que Vox no hagi irromput al Congrés amb tanta força com preveien algunes enquestes perquè ha considerat que estava "en risc la idea de democràcia". Amb tot, ha insistit que no s'ha de ser "autocomplaent" amb el fet que PP, Cs i Vox no hagin sumat per formar govern.

Summary: Colau insta Sánchez a formar un "govern progressista el més ampli possible"


El projecte d'ampliació del Museu d'Art Contemporani de Barcelona (Macba) a la Capella de la Misericòrdia perilla per la possible reubicació d'un Centre d'Atenció Primària (CAP) del Raval Nord. Amb vista a l'extrema demografia del barri i a les condicions del Dispensari Antituberculós, edifici que acull el centre de salut, la setmana passada es va emplaçar els responsables del museu a buscar espais alternatius per desplegar la seva col·lecció, han explicat fonts municipals. Des des del consistori s'afirma que la decisió no està presa alhora que han recorden que l'edifici ha estat en desús cinc anys. D'altra banda, el director del Macba, Ferran Barenblit ha afirmat en declaracions l'ACN que "el Macba creix per necessitat" i que "és imprescindible" que la institució que dirigeix pugui complir amb la planificació acordada "colze a colze" i "des de fa temps" amb l'Ajuntament, la Generalitat i el ministeri de Cultura de l'Estat, institucions consorciades del museu juntament amb la Fundació Macba. El Departament de Salut ha evitat pronunciar-se en declaracions a l'ACN i s'ha limitat a dir que s'està treballant en el projecte. Fa cinc anys, el consistori va cedir al museu els edificis del Convent dels Àngels i la Capella de la Misericòrdia per a una futura ampliació. En concret i segons el pla de museus, la capella situada al carrer Montalegre havia de destinar-se a exhibicions permanents de la col·lecció del Macba, formada per més de 6.000 obres. "No és una decisió dels responsables del museu", sinó que "és el resultat de converses intenses" amb totes les parts implicades que ha resultat en un projecte aprovat "per unanimitat" i "amb entusiasme" pel consell general de l'equipament cultural, ha assegurat el director del Macba.  Els representants de l'Ajuntament, del districte de Ciutat Vella i dels treballadors del centre de salut coincideixen a dir que és necessari trobar un nou emplaçament pel CAP del Raval Nord i en què la capella compleix les característiques per a ser-ho.  Fonts municipals apunten a que si el Macba hagués engegat el projecte d'ampliació en aquest temps no seria un equipament susceptible de convertir-se en un Centre d'Atenció Primària. Barenblit no ha entrat a valorar la necessitat d'un centre de salut al barri però ha assegurat que "el Raval i la ciutat necessiten un CAP i un Museu d'art contemporani per igual". En aquest sentit, el director del museu ha fet referència al fet que l'ampliació del Macba a l'edifici en qüestió és un dels punts de l'estratègia 2022, "redactada i aprovada per les administracions" i que pretén treballar el futur del museu a cinc anys vista.  "Ara ha aparegut aquest entrebanc i espero que es pugui solucionar i continuar amb tant amb aquest espai com amb la reubicació del CAP", ha continuat Barenblit. De moment, el Macba resta "a l'espera" d'una proposta alternativa per part de l'administració, tot i que no hi ha una nova reunió pactada i que, des del consistori no s'ha proposat un pla B.  Si la Capella de la Misericòrdia acaba sent l'emplaçament escollit per al nou CAP, fonts municipals han assegurat que l'Ajuntament estarà al costat del Macba per trobar un nou espai per a la seva expansió, una ampliació que no s'ha produït tot i comptar amb metres quadrats suficients.   El consistori contempla la cessió de l'Antiga Foneria de Canons, l'alliberament de part de l'Escola Massana que ha quedat en desús després de la renovació del centre educatiu o el creixement fora de Ciutat Vella, copiant el pla estratègic d'equipaments com el Museu d'Art Modern de Nova York (MoMA), com a opcions alternatives a l'ampliació del Macba a la Capella de la Misericòrdia.

Summary: La reubicació del CAP del Raval Nord posa en perill el projecte d'ampliació del Macba


L’Hospital Universitari Joan XXIII de Tarragona tindrà una segona sala d’hemodinàmica. El consell d’administració de l’Institut Català de la Salut (ICS) va aprovar, el passat 22 de desembre, treure a concurs la provisió d’una segona sala d’hemodinàmica. El nou espai s’ubicarà en paral·lel a l’actual per optimitzar zones comunes com la secretaria, el transfer, els despatxos mèdics, els vestidors i la zona de descans. La sala actual d’hemodinàmica té un ús intensiu, de dilluns a divendres, i 24 hores els set dies de la setmana per a l’activació del codi infart. L’any passat es van realitzar 1000 angioplàsties i va tenir 520 activacions de codi infart, 50 més que al 2016. El cap de cardiologia de l’Hospital Joan XXIII, Alfredo Bardají, explica que “tot i el gran volum d’activitat d’aquesta sala, encara queda una part de població, concretament la del Vendrell, que s’atén a Barcelona”. Bardají puntualitza que “aquesta població suposa uns 400 cateterismes diagnòstic i terapèutics a l’any, que es faran en aquesta segona sala”. La segona sala d’hemodinàmica comptarà amb la tecnologia més moderna amb integració de tècniques d’imatge cardíaca i servirà per realitzar, a més, uns 150 procediments d’electrofisiologia. Segons ha informat el centre hospitalari, els pacients que pateixen més infarts tenen una mitjana d’edat d’entre 60 i 70 anys, tot i que actualment han augmentat els casos de pacients més joves. Dues terceres parts són homes i les persones fumadores i diabètiques presenten més risc. Alfredo Bardají afirma que “la mortalitat actualment està al voltant d’un 6%, quan fa 30 anys se situava sobre el 40%”.

Summary: L’Hospital Joan XXIII de Tarragona tindrà una segona sala d’hemodinàmica


El Tribunal Superior de Justícia de Catalunya (TSJC) ha condemnat la Generalitat a pagar centenars de milers d'euros a l'Ajuntament de Cornellà de Llobregat en concepte d'aportacions a les escoles bressol públiques del curs 2011-2012 al curs 2014-2015, corresponents a 826.800 euros del primer curs i l'equivalent a 1.300 euros per alumne pels altres tres cursos, més els interessos de demora. El 2011, amb les retallades del primer Govern d'Artur Mas, la Conselleria d'Ensenyament es va retirar del pacte que el 2005 es va assolir per finançar el cost de la gestió de les escoles bressol. La Generalitat va començar a reduir les seves aportacions a partir del 2011, i va passar dels 1.800 euros anuals per infant a 1.600 primer, després a 1.300, i el 2014 les va eliminar del tot. Això va fer que els pares o els ajuntaments haguessin d'assumir aquesta part. L'Ajuntament de Cornellà va presentar el recurs el 2014 on demanava 1.800 euros per cada nen i curs per la vigència de la llei del 2004 de creació de llars d'infants i la del 2009 d'Educació de Catalunya, mentre que la Generalitat va demanar que no se la condemnés a pagar els interessos. També va al·legar que, segons l'Estatut, és competència dels municipis el servei de llars d'infants, i que la Diputació de Barcelona i els pares es van fer càrrec dels diners que havia deixat d'aportar el departament. La directora de Serveis d'Ensenyament va aportar un informe al TSJC on al·legava que els 45 milions previstos el 2014 per a llars municipals es van acabar destinant a "un interès superior". Ara el TSJC conclou que la Generalitat s'ha de fer càrrec dels compromisos contrets, com els més de 825.000 euros del 2011, amb els interessos corresponents, i 1.300 euros per alumne per la resta de cursos. L'Ajuntament de Cornellà no recorrerà per reclamar la diferència fins als 1.800 euros, però sí que es planteja reclamar pels cursos posteriors, del 2015 al 2018, segons ha publicat 'El Periódico'. La via judicial que va obrir Cornellà va ser seguida per uns altres quatre grans municipis i una aliança d'una vintena de petites poblacions. Aquests petits municipis, en la seva demanda col·lectiva, han anat més enllà i reivindiquen que la Generalitat es faci càrrec del 100% del cost del servei, perquè és la seva competència.

Summary: El TSJC condemna la Generalitat a pagar a Cornellà els cursos de les escoles bressol del 2011 al 2015


El líder del PP, Pablo Casado, ha demanat al president del govern espanyol, Pedro Sánchez, que a la taula de negociació entre governs no hi hagi "cap negociació que excedeixi el límit de la Constitució, la unitat nacional i la sobirania del poble espanyol". Casado ha fet aquestes declaracions després de la sessió d'obertura de la legislatura de les Corts amb la mirada posada a la reunió de dijous entre Sánchez i a qui considera expresident de la Generalitat Quim Torra. "La sobirania del poble espanyol està representada a aquestes cambres i no pot ser subvertida per cap taula política. El que sigui Espanya ho hem de votar tots els espanyols", ha insistit. A més, ha lamentat que hi hagi grups parlamentaris que hagin "insultat" Felip VI i ha demanar "respecte".  Casado també ha instat Sánchez a deixar clar que ningú pot "usurpar" les funcions davant un pronunciament del Tribunal Suprem, en referència a Torra. I ha afegit que espera que en la legislatura que s'inaugura es respecti la unitat nacional i "no es creui cap línia que la llei en vigor no permeti".  En el marc de la solemne sessió d'obertura de la legislatura, el president del populars ha contraposat el discurs de Felip VI amb la roda de premsa d'ERC, JxCat, EH Bildu, la CUP i el BNG en què considera que s'ha "insultat" Felip VI "per ser el nostre Rei". En aquest sentit, ha assenyalat que s'han fet "afirmacions molt greus" parlant de "jefatura no democràtica". Els diputats i senadors d'aquests cinc partits han plantat Felip VI en l'obertura de les Corts en considerar que no els representa.

Summary: Casado demana que a la taula de governs no hi hagi "cap negociació que excedeixi el límit de la Constitució"